Monterey i Dubrovnik - gradovi-blizanci
Monterey može pomoći Dubrovniku u jačanju turizma u post-sezoni - kaže upravitelj Montereya Fred Meurer
Sljedeći mjesec u posjet gradu Montereyu u Californiji dolazi izaslanstvo Dubrovnika, kako bi nastavili suradnju u okviru takozvanog "twinning" programa. Radi se o projektu USAID-a - Američke agencije za pomoć i međunarodni razvoj – koji povezuje i razvija suradnju među gradovima u Hrvatskoj i Sjedinjenim Državama. O suradnji između Montereya i Dubrovnika razgovarali smo s upraviteljem grada Montereya Fredom Meurerom. Kalifornijski grad i okrug Monterey poznato su turističko središte na zapadnoj obali Sjedinjenih Država. S obzirom na partnerski odnos, ili odnos "gradova blizanaca" između tog grada i Dubrovnika, upitali smo gospodina Freda Meurera – na koji bi način iskustva Montereya mogla biti od koristi turističkoj industriji Dubrovnika. "Razmjena iskustava koju imamo s Dubrovnikom, ustvari je tehnička razmjena pri kojoj se mi nadamo da ćemo nešto naučiti od njih, a da će oni od Montereya uzeti ono što bi im moglo biti od koristi. Što se turizma tiče, mi smo nekad bili mjesto u koje su ljudi dolazili samo provesti svoj ljetni godišnji odmor, dok je sada Monterey turistički aktivan tokom cijele godine. Dakle, razgovarat ćemo o tome. Razgovarat ćemo i o tome kako mi kao gradska uprava surađujemo s privatnim sektorom u stvaranju uvjeta za održavanje velikih kongresa i poslovnih skupova - bez da raspolažemo velikim kongresnim centrom. Mi imamo jedan manji kongresni centar, a ipak uspijevamo, s lakoćom, pružiti pogodnosti za oko četiri tisuće sudionika konferencije tako što njihov rad rasporedimo na više lokacija," kaže naš sugovornik. Zimsko razdoblje je problematično u turističkim zemljama, pa tako i u Hrvatskoj i Dubrovniku. Što Monterey čini da bi nadišao prazni hod tijekom post-sezone – upitali smo gradskog upravitelja Freda Meurera: "Mi smo pokušali rješavati problem zastoja u zimskom razdoblju tako što smo počeli održavati konferencije o zaštiti okoliša – održavanje konferencija izvanredno je značajno za zimski period. Također je važno organiziranje festivala – nedavno smo, recimo, organizirali Festival kaubojske poezije. Ja nisam nikad ranije ni čuo za kaubojsku poeziju, ali eto, u prosincu kad je taj festival održan, doputovale su stotine ljudi. Dakle, postoje načini da se organiziraju skupovi i privuku ljude da dođu u vaš grad." Gradski upravitelj Monterey Fred Meurer kaže da se njegov grad sve više upušta u "eko-turizam" - okupljanje ljudi koji su zainteresirani za zaštitu prirode i uživanja u njoj. Taj ekološki turizam još je jedna od grana turističke djelatnosti Montereya, ali ono po čeme je područje možda najpoznatije je – golf i jedinstveni tereni u Pebble Beachu. "Golf je vrlo značajan za naše lokalno gospodarstvo. Kao što vjerojatno znate, Dubrovnik je u procesu izgradnje vlastitih golf terena – te je dio razloga posjeta dubrovačkog izaslanstva Montereyu i obilazak naših golf terena. Također ćemo ih upoznati i s načinom povezivanja svih naših djelatnosti za turizam: imamo vinarije, imamo agro-turizam, ekološki turizam, povijesni turizam...pokušavamo svakome ponuditi nešto kako bi boravio u Montereyu bez obzira na doba godine...," riječi su Freda Meurera, upravitelja grada Monterey u Californiji, gdje će ovog mjeseca boraviti izaslanstvo Dubrovnika – grada s kojim je Monterey uspostavio "odnos blizanaca". Radi se o takozvanom "twinning" projektu u okviru 19 milijuna dolara vrijednog programa USAID-a za razvoj lokalne uprave.